**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje chránený areál Nesvadské piesky (ďalej len „návrh nariadenia vlády“) je splnenie požiadavky vyplývajúcej z § 27 ods. 9 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“), ktorý je transpozíciou článku 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení (ďalej len „smernica o biotopoch“), podľa ktorého členské štáty určia lokality uvedené v zozname lokalít európskeho významu ako osobitne chránené územia a stanovia priority v oblasti ochrany a potrebné opatrenia, najneskôr do šiestich rokov. Na základe uvedeného ustanovenia vypracovala Štátna ochrana prírody Slovenskej republiky (ŠOP SR) návrh na vyhlásenie chráneného areálu (CHA) Nesvadské piesky, ktorý má zabezpečiť primeranú ochranu územiu, ktoré je súčasťou európskej sústavy chránených území Natura 2000. Ďalším dôvodom predloženia návrhu nariadenia vlády je nedostatočné vyhlasovanie lokalít európskeho významu za osobitne chránené územia podľa § 27 ods. 9 zákona, ktoré identifikovala Európska komisia v rámci formálnej výzvy Európskej komisie k porušeniu č. 2019/2141.

Navrhovaný CHA Nesvadské piesky je tvorený dvomi územiami európskeho významu SKUEV0098 Nesvadské piesky a SKUEV2098 Nesvadské piesky, ktoré ho zároveň členia na dve zóny. Podľa § 27 ods. 1 písm. b) zákona sa územím európskeho významu rozumie územie v Slovenskej republike tvorené jednou alebo viacerými lokalitami, ktoré sú zaradené v národnom zozname týchto lokalít obstaraným Ministerstvom životného prostredia Slovenskej republiky a prerokovaným s Ministerstvom pôdohospodárstva a rozvoja vidieka Slovenskej republiky. SKUEV0098 Nesvadské piesky bolo zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (ďalej len „rozhodnutie Komisie 2008/26/ES“). Rozhodnutie Komisie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2019/16 zo 14. decembra 2018, ktorým sa prijíma desiata aktualizácia zoznamu lokalít s európskym významom v panónskom biogeografickom regióne (ďalej len „vykonávacie rozhodnutie Komisie (EÚ) 2019/16“). Územie vymedzuje zónu C CHA Nesvadské piesky, v ktorej bude platiť tretí stupeň ochrany. SKUEV2098 Nesvadské piesky bolo zaradené do opatrenia Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004 – 5.1, ktorým sa vydáva národný zoznam území európskeho významu (ďalej len „opatrenie MŽP SR č. 1/2017“), ako aj do vykonávacieho rozhodnutia Komisie (EÚ) 2019/16. Územie vymedzuje zónu D CHA Nesvadské piesky, v ktorej bude platiť druhý stupeň ochrany.

Ochranné pásmo sa nevyhlasuje. Názov chráneného územia bol štandardizovaný rozhodnutím Úradu geodézie, kartografie a katastra Slovenskej republiky č. P-101/2009 z 12.1.2009. Navrhovaný CHA Nesvadské piesky je súčasťou Chráneného vtáčieho územia SKCHVU005 Dolné Považie vyhláseného vyhláškou Ministerstva životného prostredia Slovenskej republiky č. 593/2006 Z. z. z 12. októbra 2006, ktorou sa vyhlasuje Chránené vtáčie územie Dolné Považie.

Účelom vyhlásenia navrhovaného CHA Nesvadské piesky je zlepšenie a následné udržanie stavu predmetu ochrany územia európskeho významu, ktoré je súčasťou európskej sústavy chránených území Natura 2000. Predmetom ochrany územia sú prioritné biotopy európskeho významu Pi2 Suchomilné travinno-bylinné porasty na vápnitých pieskoch (6120\*) a Tr4 Panónske travinno-bylinné porasty na pieskoch (6260\*), biotopy druhu živočícha európskeho významu tchor svetlý (*Mustela* *eversmanii*) a biotopy druhov rastlín národného významu kurička klbkatá (*Minuartia glomerata*), kurička sivastá (*Minuartia glaucina*), silenka dneperská (*Silene borysthenica*), stavikrv piesočný (*Polygonum arenarium*), biotopy druhov živočíchov národného významu – koník stepný (*Acrida ungarica*). Hlavným cieľom ochrany je do roku 2027 dosiahnuť priaznivý stav biotopov európskeho významu a druhov európskeho a národného významu, ktoré tvoria predmet ochrany územia a zabezpečiť následné zachovanie tohto stavu. Konkrétne ciele a opatrenia na ich dosiahnutie sú stanovené v programe starostlivosti o CHA Nesvadské piesky a jeho zóny, ktorý je zverejnený na webovom sídle ŠOP SR. Oproti výnosu MŽP SR č. 3/2004-5.1 a opatreniu MŽP SR č. 1/2017 bola výmera navrhovaného chráneného areálu Panské lúky zmenšená z dôvodu úpravy hraníc chráneného areálu podľa aktuálneho stavu katastra nehnuteľností. Navrhovaný druhý a tretí stupeň ochrany pre celú plochu CHA Nesvadské piesky zodpovedá stavu, ktorý bol stanovený vo výnose MŽP SR č. 3/2004 – 5.1 a opatrení MŽP SR č. 1/2017.

Územie navrhovaného CHA Nesvadské piesky je vymedzené štvorakým spôsobom - slovným opisom hraníc, zoznamom parciel, lomovými bodmi a mapovým vymedzením. Vyhlásenie chráneného areálu je v súlade s platnou územnoplánovacou dokumentáciou obce Nesvady z roku 2003 (celé územie CHA Nesvadské piesky je v ňom zahrnuté ako navrhovaná prírodná rezervácia).

Zámer vyhlásiť CHA Nesvadské piesky bol v zmysle § 50 zákona dňa 7. augusta 2017 oznámený Okresným úradom Nitra. Zo strany dotknutých subjektov neboli k predloženému zámeru v zákonom stanovených lehotách uplatnené žiadne pripomienky.

MŽP prostredníctvom ním poverenej odbornej organizácie ochrany prírody v rámci schvaľovacieho procesu ako aj pred zápisom do katastra nehnuteľností doručí správcovi informačného systému (§ 38 ods. 2 zákona 326/2005 Z. z) na adresu nlc@nlcsk. org a nlc-ulzi@lcsk.org hranice chráneného územia v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú len výdavky na označenie chráneného areálu v zmysle zákona a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov. Finančné prostriedky na realizáciu týchto výdavkov sú zabezpečené v rozpočte Štátnej ochrany prírody Slovenskej republiky.

Návrh nariadenia vlády nebude mať vplyvy na podnikateľské prostredie, informatizáciu spoločnosti, služby verejnej správy pre občana, sociálne vplyvy a ani vplyvy na manželstvo, rodičovstvo a rodinu. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

K § 1 ods. 1 a 3: Vyhlasuje sa CHA Nesvadské piesky, ktorý je súčasťou európskej sústavy chránených území Natura 2000. Navrhované chránené územie je zložené z dvoch území európskeho významu. Výnosom MŽP SR č. 3/2004-5.1 bola časť navrhovaného CHA Nesvadské piesky zaradená do národného zoznamu území európskeho významu pod označením SKUEV0098 Nesvadské piesky. Zvyšná časť územia navrhovaného CHA Nesvadské piesky bola opatrením MŽP SR č. 1/2017 zaradená do národného zoznamu území európskeho významu pod označením SKUEV2098 Nesvadské piesky.

V tomto ustanovení sa uvádza, kde je možné nájsť podklady, v ktorých je zakreslená hranica CHA Nesvadské piesky a jeho zón. Pre potreby praxe budú na okresnom úrade Komárno uložené grafické podklady, v ktorých je zakreslená hranica CHA Nesvadské piesky a jeho zón. Ďalším zdrojom informácií o rozlohe CHA Nesvadské piesky, vymedzení jeho hranice a jeho zón je Štátny zoznam osobitne chránených častí prírody a krajiny, do ktorého sa podľa § 51 ods. 4 zákona zapíše CHA Nesvadské piesky po vyhlásení jeho ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácii je aj kataster nehnuteľností, keďže chránené územie je predmetom evidencie katastra. V zmysle § 51 ods. 5 zákona správa katastra na základe podkladov predložených ministerstvom vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností sa územie CHA Nesvadské piesky eviduje jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „103 chránený areál“).

K § 1 ods. 2 a k prílohe č. 1: Vymedzuje sa územie CHA Nesvadské piesky prostredníctvom katastrálneho územia a príslušného okresu. Spôsob vymedzenia hranice chráneného areálu a jeho zón v prílohe tvorí popisná časť, zoznam parciel, mapa CHA Nesvadské piesky a  určenie technického podkladu pre zápis priebehu hranice, ktorým sa zabezpečuje presnosť vymedzenia priebehu hranice. Technickým podkladom na zápis priebehu hranice CHA Nesvadské piesky je zjednodušený operát geometrického plánu na základe lomových bodov vedených v štátnom zozname osobitne chránených častí prírod a krajiny.

Na časti plochy CHA Nesvadské piesky sa nachádza už existujúca prírodná rezervácia Líščie diery, ktorá vyhlásením CHA Nesvadské piesky zanikne. Územie nie je prekryté so žiadnym územím medzinárodného významu.

**K § 2 a prílohe č. 3**

Upravuje sa predmet ochrany CHA Nesvadské piesky. Územie je navrhované najmä z dôvodu ochrany dvoch prioritných biotopov európskeho významu – Pi2 Suchomilné travinno-bylinné porasty na vápnitých pieskoch (6120\*) a Tr4 Panónske travinno-bylinné porasty na pieskoch (6260\*). Oba biotopy sú dnes extrémne vzácne v celoslovenskom meradle, pričom výskyty v území predstavujú jedny z najkvalitnejších a najlepšie zachovaných lokalít na Slovensku vôbec. Druhy, ktorých biotopy sú predmetom ochrany územia, sú zaradené do prílohy č. 4 vyhlášky Ministerstva životného prostredia Slovenskej republiky č. 24/2003 Z. z. v znení neskorších predpisov, ktorou sa vykonáva zákon. Ide o druhy ekologicky viazané na biotopy pieskov, ktoré sú predmetom ochrany územia. Vzhľadom k vzácnosti ich biotopov je výskyt týchto druhov na území Slovenskej republiky obmedzený a extrémne vzácny. Územie navrhovaného CHA Nesvadské piesky je súčasťou Chráneného vtáčieho územia SKCHVU005 Dolné Považie, ktorého poslaním je ochrana druhov vtákov európskeho významu. Preto sa predmety ochrany tohto typu v navrhovanom CHA Nesvadské piesky osobitne nevyčleňujú.

V súlade s požiadavkami na obsahové náležitosti všeobecne záväzného právneho predpisu, ktorým sa vyhlasuje územie európskeho významu za osobitne chránené územie v zmysle smernice o biotopoch, sa v rámci podrobností o územnej ochrane vymedzuje aj názov lokality, teda názov územia európskeho významu, ktoré má byť vyhlásené za chránené územie, všeobecný účel vyhlásenia chráneného územia a uvádza sa údaj o tom, akým spôsobom budú pre toto územie zavádzané a realizované ochranné opatrenia.

**K § 3 a prílohe č. 2**

Vymedzujú sa zóny chráneného areálu. Navrhovaný CHA Nesvadské piesky je tvorený z dvoch území európskeho významu, ktoré ho delia na dve zóny. Rozdelenie územia na zóny reflektuje stav biotopov a významnosť prírodných hodnôt. Zonácia zároveň znamená zabezpečenie vhodného režimu a intenzity využívania každého pozemku a usmernenie iných aktivít ľudí takým spôsobom, aby sa dlhodobo zachoval dostatočný počet lokalít s významnými druhmi a biotopmi.

Územie CHA Nesvadské piesky sa člení na zóny C a D. Sú to celistvé časti chráneného územia, predstavujúce mozaiku rôznych typov biotopov s rovnakým prírodno-ochranným významom a jemu zodpovedajúcim režimom územnej ochrany.

Územie európskeho významu SKUEV0098 Nesvadské piesky tvorí v navrhovanom CHA Nesvadské piesky zónu C, v ktorej platí tretí stupeň ochrany. Územie európskeho významu SKUEV2098 Nesvadské piesky tvorí zónu D, v ktorej platí druhý stupeň ochrany. Ustanovené stupne ochrany v zónach chráneného areálu zodpovedajú doterajším stupňom ochrany určeným v predbežnej ochrane územia výnosom MŽP SR č. 3/2004-5.1 a opatrením MŽP SR č. 1/2017.Zabezpečenie ochrany chráneného areálu si nevyžaduje vyhlásenie ochranného pásma. Hranice zón sú vymedzené v prílohe č. 2 prostredníctvom zoznamu parciel a máp.

**K § 4**

Zrušovacím ustanovením sa zrušuje všeobecne záväzná vyhláška Krajského úradu v Nitre č. 4/2002 o vyhlásení prírodnej rezervácie Líščie diery a bod 20 prílohy č. 2 vyhlášky Krajského úradu v Nitre č. 1/2004, ktorou sa určuje stupeň ochrany niektorých chránených areálov, prírodných rezervácií, národných prírodných rezervácií a prírodných pamiatok.

**K § 5**

Účinnosť nariadenia vlády sa navrhuje od 1. marca 2020.